
ΤΡΟΠΟΛΟΓΙΑ-ΠΡΟΣΘΗΚΗ

Στο σχέδιο νόμου του Υπουργείου Ανάπτυξης και Τροφίμων με τίτλο «Διοικητικά μέτρα, διαδικασίες και κυρώσεις στην εφαρμογή της ενωσιακής και εθνικής νομοθεσίας στους τομείς των τροφίμων, των ζωοτροφών και της υγείας και προστασίας των ζώων και άλλες διατάξεις αρμοδιότητας του Υπουργείου Αγροτικής Ανάπτυξης και Τροφίμων».

Θέμα: ΑΠΑΓΟΡΕΥΣΗ ΑΜΕΣΗΣ Η ΕΜΜΕΣΗΣ ΜΕΤΑΒΙΒΑΣΗΣ ΑΓΡΟΤΙΚΩΝ ΔΑΝΕΙΩΝ 
Α. ΑΙΤΙΟΛΟΓΙΚΗ ΕΚΘΕΣΗ 

Μετά την θέση της Αγροτικής Τράπεζας της Ελλάδας σε καθεστώς ειδικής εκκαθάρισης , δυνάμει της υπ΄αριθμ. 46/27.7.2012 απόφασης της Τράπεζας της Ελλάδας , το εν λόγω πιστωτικό ίδρυμα  στέλνει τα ληξιπρόθεσμα δάνεια που παραμένουν στο χαρτοφυλάκιο του σε εισπρακτικές εταιρείες, τρομοκρατώντας τους δανειολήπτες και τις οικογένειές τους.

Στη σχετική επιστολή που λαμβάνουν αυτές τις ημέρες αναφέρεται:

«Σας ενημερώνουμε ότι η οφειλή σας από τη σύμβαση (…..) παρουσιάζει καθυστέρηση πλέον των ( …) ημερών για το ποσό των (…) ευρώ, το οποίο εξακολουθεί να εκτοκίζεται με επιτόκιο υπερημερίας. Καθώς ο λογαριασμός σας παραμένει σε ληξιπρόθεσμη κατάσταση άνω των 10 ημερών, σας ενημερώνουμε ότι η ΑΤΕ υπό ειδική εκκαθάριση θα διαβιβάσει τα δεδομένα σας σε μία από τις ακόλουθες εταιρείες ενημέρωσης...» 

Αυτό έχει ως άμεση συνέπεια οι οφειλέτες να βρίσκονται αντιμέτωποι με κατασχέσεις των περιουσιακών τους στοιχείων, αλλά και με μία σειρά άλλες αρνητικές επιπτώσεις, όπως αδυναμία να λάβουν φορολογικά ενημερότητα, αδυναμία να έχουν πιστωτικές διευκολύνσεις, επιπλέον πρόστιμα κ.α.

Η εκβιαστική αυτή απαίτηση των ληξιπρόθεσμων οφειλών θα οδηγήσει τελικά χιλιάδες παραγωγούς στην εξόντωση και τον αγροτικό χώρο σε πλήρη χρεωκοπία.


ΑΡΘΡΟ 1

1. Απαγορεύεται απολύτως η άμεση ή έμμεση μεταβίβαση προς τρίτους, καθώς και κάθε είδους απαιτήσεων που προκύπτουν εξ’ αυτών των πάσης μορφής αγροτικών δανείων (επιχειρηματικών, συνεταιριστικών -βραχυπροθέσμων και μακροπροθέσμων) που συνήφθησαν μεταξύ ελλήνων πολιτών, μόνιμων κατοίκων Ελλάδος, πάσης μορφής εταιριών με έδρα την Ελλάδα και της Αγροτικής Τράπεζας της Ελλάδας , που σήμερα βρίσκεται σε καθεστώς ειδικής εκκαθάρισης .

2.Τυχόν μεταβιβάσεις και παροχές εγγυήσεων που έλαβαν χώρα μετά τη δημοσίευση του παρόντος είναι αυτοδικαίως άκυρες και δεν γεννούν δικαιώματα υπέρ του τρίτου έναντι του οφειλέτη.

3.Ο ειδικός εκκαθαριστής της Αγροτικής Τράπεζας της Ελλάδας εφ όσον έχει ήδη εκχωρήσει-τιτλοποιήσει τα ως άνω δάνεια ,υποχρεούται από την δημοσίευση του παρόντος να ενημερώσει εντός δυο μηνών τους δανειολήπτες πελάτες του ότι τα δάνειά τους έχουν ήδη τιτλοποιηθεί -εκχωρηθεί καθώς και σε ποιούς οργανισμούς τα έχουν εκχωρήσει.

Αθήνα, 10/1/2014

